CELEX: 
Language: lt
Date: 2020-09-18 00:00:00
Title: KOMISIJOS DELEGUOTASIS REGLAMENTAS (ES) …/... kuriuo Europos Parlamento ir Tarybos reglamentas (ES) 2017/2402 papildomas nuostatomis dėl mokesčių, kuriuos Europos vertybinių popierių ir rinkų institucija taiko pakeitimo vertybiniais popieriais duomenų saugykloms

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Reglamentas (ES) 2017/2402
                  1
                (toliau – Pakeitimo vertybiniais popieriais reglamentas) Oficialiajame leidinyje buvo paskelbtas 2017 m. gruodžio 12 d. Pakeitimo vertybiniais popieriais reglamento 3 skyriuje sukurta pakeitimo vertybiniais popieriais duomenų saugyklų, kurios rinks visą svarbią informaciją apie tam tikras pakeitimo vertybiniais popieriais priemones, sistema. Ši sistema padės išsamų patikrinimą atliekantiems investuotojams gauti patikimą informaciją iš vieno prižiūrimo duomenų šaltinio. Pakeitimo vertybiniais popieriais duomenų saugyklas registruos ir prižiūrės Europos vertybinių popierių ir rinkų institucija (toliau – ESMA).
            
            
               Pakeitimo vertybiniais popieriais reglamento 16 straipsnio 2 dalyje Komisijai suteikiami įgaliojimai priimti deleguotąjį aktą ir jame konkrečiau nustatyti, kokius mokesčius pakeitimo vertybiniais popieriais duomenų saugyklos turi mokėti ESMA, už ką ir kokia tvarka jie turi būti mokami.
            
            
               Šio deleguotojo akto teisinės nuostatos parengtos atsižvelgiant į ESMA patirtį registruojant ir prižiūrint sandorių duomenų saugyklas pagal Reglamentą (ES) Nr. 648/2012
                  2
                (toliau – ERIR) ir pagal Reglamentą (ES) 2015/2365
                  3
                (toliau – VP įsigijimo finansavimo sandorių reglamentas), todėl jos nuosekliai dera su tų dviejų reglamentų nuostatomis dėl mokesčių.
            
            
               Remiantis Pakeitimo vertybiniais popieriais reglamento 16 straipsnio 1 dalimi, ESMA nustatomi pakeitimo vertybiniais popieriais duomenų saugyklų mokėtini mokesčiai yra proporcingi pakeitimo vertybiniais popieriais duomenų saugyklų apyvartai ir jais visiškai padengiamos būtinos ESMA išlaidos, susijusios su pakeitimo vertybiniais popieriais duomenų saugyklų registracija ir priežiūra. Iš šių mokesčių taip pat turėtų būti dengiamos visos atlygintinos išlaidos, kurių kompetentingos institucijos gali patirti dėl ESMA joms deleguotų užduočių. Jeigu sandorių duomenų saugykla jau yra įregistruota pagal ERIR arba VP įsigijimo finansavimo sandorių reglamentą, mokesčiai turėtų būti koreguojami tik tiek, kad atitiktų papildomas išlaidas, susijusias su pakeitimo vertybiniais popieriais duomenų saugyklų registravimu ir priežiūra pagal Pakeitimo vertybiniais popieriais reglamentą.
            
            
               2.KONSULTACIJOS PRIEŠ PRIIMANT AKTĄ
            
            
               2018 m. sausio 31 d. Komisija papašė, kad ESMA pateiktų techninę rekomendaciją dėl pakeitimo vertybiniais popieriais duomenų saugykloms taikytinų mokesčių. Kovo 23 d. ESMA paskelbė konsultacijoms skirtą dokumentą. Konsultacijų laikotarpis baigėsi gegužės 23 d., o ESMA gavo atsakymus iš penkių subjektų. Balandžio 13 d. surengtas viešas svarstymas. 2018 m. spalio 31 d. ESMA pateikė rekomendaciją Komisijai.
            
            
               Per viešas konsultacijas penki subjektai pateikė atsakymus ir išreiškė bendrą pritarimą siūlomai mokesčių struktūrai. Todėl galutinės nuostatos yra labai panašios į tas, kurios buvo pasiūlytos ESMA konsultacijoms skirtame dokumente. 
            
            
               2020 m. vasario 27 d. dėl ESMA techninės rekomendacijos ir šio deleguotojo akto turinio Komisija konsultavosi su Europos vertybinių popierių komiteto ekspertų grupe. Europos vertybinių popierių komiteto ekspertų grupė pritarė Komisijos pozicijai. 
            
            
               3.POVEIKIO VERTINIMAS
            
            
               Visapusiškai išnagrinėjusi ESMA techninę rekomendaciją ir vadovaudamasi Pakeitimo vertybiniais popieriais reglamento 16 straipsnio 2 dalimi, Komisija priėmė šį deleguotąjį aktą dėl pakeitimo vertybiniais popieriais duomenų saugyklų mokėtinų mokesčių rūšių, dydžio ir mokėjimo tvarkos. Šis deleguotasis aktas visapusiškai atitinka ESMA pateiktą techninę rekomendaciją.
            
            
               Pagal Pakeitimo vertybiniais popieriais reglamentą taikomi du pagrindiniai priežiūros mokesčių rinkimo principai: 1) proporcingumo pakeitimo vertybiniais popieriais duomenų saugyklų apyvartai principas ir 2) principas, kad mokesčiai turėtų padengti visas ESMA išlaidas. Rengdama savo rekomendaciją dėl mokesčių rūšių, jų dydžių nustatymo ir rinkimo tvarkos, ESMA atsižvelgė į esamą ESMA biudžeto sudarymo sistemą ir principus, kuriais vadovautasi Komisijos deleguotajame reglamente (ES) Nr. 1003/2013
                  4
                ir Deleguotajame reglamente (ES) 2019/360
                  5
               . Todėl, kaip siūlo ESMA, šiame deleguotajame akte nustatomi: i) registracijos mokesčiai, iš kurių padengiamos ESMA vienkartinės išlaidos, susijusios su naujų pakeitimo vertybiniais popieriais duomenų saugyklų įregistravimu, ii) registracijos išplėtimo mokesčiai, iš kurių padengiamos ESMA vienkartinės išlaidos, susijusios su pakeitimo vertybiniais popieriais duomenų saugyklų įregistravimu, tačiau kartu atsižvelgiama į sąveiką, kuri pasiekiama, kai nagrinėjama pagal ERIR jau įregistruotos duomenų saugyklos paraiška, ir (iii) priežiūros mokesčiai, iš kurių padengiamos ESMA nuolat vykdomos metinės priežiūros išlaidos.
            
            
               Taigi vertinant poveikį yra remiamasi ESMA išlaidų įverčiais, įvertinama šių išlaidų paskirstymo pakeitimo vertybiniais popieriais duomenų saugykloms metodika ir kartu atsižvelgiama į ESMA siekį užtikrinti, kad jos pasiūlymai derėtų su VP įsigijimo finansavimo sandorių reglamento ir ERIR nuostatomis dėl mokesčių. 
            
            
               Naujos registracijos mokesčiai 
            
            
               Iš pradžių ESMA svarstė galimybę nukrypti nuo ankstesnių techninių rekomendacijų, teiktų pagal ERIR ir VP įsigijimo finansavimo sandorių reglamentą, ir konsultacijoms skirtame dokumente pasiūlė naują fiksuotą 100 000 EUR pakeitimo vertybiniais popieriais duomenų saugyklos registracijos mokestį. Tačiau iš kai kurių per konsultacijas gautų atsakymų paaiškėjo, kad dėl tokios registracijos mokesčio struktūros mažesnės ir mažesnes pajamas numatančios gauti įmonės atsidurtų nepalankesnėje padėtyje. Dėl to ESMA sutiko, kad Pakeitimo vertybiniais popieriais reglamento 16 straipsnio 1 dalį būtų galima aiškinti taip, kad kiekvienas ESMA mokestis (registracijos ir metinis) turi būti proporcingas atitinkamos pakeitimo vertybiniais popieriais duomenų saugyklos apyvartai. 
            
            
               Todėl ESMA iš dalies pakeitė savo techninę rekomendaciją, kad ji atitiktų pagal ERIR ir VP įsigijimo finansavimo sandorių reglamentą jau nustatytą tvarką, ir rekomendavo nustatant mokestį skirstyti apyvartą į mažą ir didelę (t. y. įmonės, kurios teikia ir pagrindines, ir papildomas pakeitimo vertybiniais popieriais duomenų saugyklos paslaugas, yra didelės apyvartos įmonės, o įmonės, teikiančios tik pagrindines pakeitimo vertybiniais popieriais duomenų saugyklos paslaugas, yra mažos apyvartos įmonės). Taigi, laikantis ESMA ankstesnės techninės rekomendacijos, didelės apyvartos duomenų saugykloms būtų taikomas 100 000 EUR registracijos mokestis, o mažos apyvartos duomenų saugykloms – 65 000 EUR registracijos mokestis.
            
            
               Kad būtų išvengta su paskatomis susijusių problemų, ESMA savo techninėje rekomendacijoje taip pat nurodė, kad tuo atveju, jeigu teikiamos paslaugos iš esmės pasikeistų (pvz., būtų pereita iš mažos į didelės apyvartos kategoriją) ir dėl to pakeitimo vertybiniais popieriais duomenų saugyklai tektų mokėti didesnį registracijos mokestį, negu ji mokėjo iš pradžių, ESMA prašys sumokėti skirtumą tarp iš pradžių mokėto registracijos mokesčio ir dėl minėto esminio pokyčio padidėjusio registracijos mokesčio. ESMA pažymėjo, kad ši tvarka atitinka ERIR ir VP įsigijimo finansavimo sandorių reglamente nustatytą mokesčių tvarką.
            
            
               Registracijos išplėtimo mokesčiai 
            
         
         
            
               Įmonės, kurios jau yra įregistruotos kaip sandorių duomenų saugyklos pagal ERIR arba VP įsigijimo finansavimo sandorių reglamentą, gali pateikti supaprastintas paraiškas dėl registracijos išplėtimo pagal Pakeitimo vertybiniais popieriais reglamentą.
            
            
               Nors ankstesnių laikotarpių faktinės patirties, kurį padėtų įvertinti registracijos išplėtimo išlaidas, neturima, ESMA darė prielaidą, jog skaičiuojant registracijos išplėtimo išlaidas reikėtų atsižvelgti į tai, kad: i) registracijos išplėtimas užims mažiau laiko negu nauja registracija pagal Pakeitimo vertybiniais popieriais reglamentą, ii) dėl Pakeitimo vertybiniais popieriais reglamente nustatytų papildomų išsamių reikalavimų ESMA gali tekti atlikti tam tikrą papildomą darbą, kol bus pasiektas susitarimas su duomenų saugykla, ir iii) apie 80 proc. dokumentų, kuriuos pareiškėjas turės pateikti su paraiška dėl registracijos išplėtimo, sudaro dokumentai, kuriuos pareiškėjas būtų pateikęs kreipdamasis dėl registracijos pirmą kartą. 
            
            
               Todėl, atsižvelgdama į pirmiau išdėstytus veiksnius, ESMA apskaičiavo, kad paraiškos dėl registracijos išplėtimo nagrinėjimo išlaidos būtų maždaug per pusę mažesnės už naujos registracijos paraiškos nagrinėjimo išlaidas, t. y. prilygtų maždaug 0,33 etato ekvivalento. Toks mokestis tiksliai atitinka įvertį, pateiktą ESMA techninėje rekomendacijoje dėl mokesčių pagal VP įsigijimo finansavimo sandorių reglamentą.
            
            
               Šį 0,33 etato ekvivalentą perskaičiavus pagal ESMA vykdomos priežiūros biudžetą, sandorių duomenų saugykloms, kurios nori išplėsti ESMA tvarkomą registraciją ir įtraukti pakeitimo vertybiniais popieriais duomenų saugyklos paslaugas pagal Pakeitimo vertybiniais popieriais reglamentą, siūloma nustatyti 53 000 EUR registracijos mokestį.
            
            
               Atsižvelgdama į tai, kad per viešas konsultacijas respondentai šį pasiūlymą iš esmės įvertino teigiamai, ESMA pateikė tokią galutinę rekomendaciją: pareiškėjams, kurie prašo išplėsti registraciją ir yra priskiriami prie „didelės apyvartos“ duomenų saugyklų, registracijos išplėtimo mokestis būtų 50 000 EUR (t. y. 50 proc. „didelės apyvartos“ pareiškėjų naujos registracijos mokesčio, kuris yra 100 000 EUR). „Mažos apyvartos“ įmonių registracijos išplėtimo mokestis būtų 32 500 EUR (t. y. 50 proc. „mažos apyvartos“ pareiškėjų naujos registracijos mokesčio, kuris yra 65 000 EUR).
            
            
               Registracijos mokesčiai, kai vienu metu pateikiamos paraiškos pagal ERIR ir (arba) VP įsigijimo finansavimo sandorių reglamentą ir Pakeitimo vertybiniais popieriais reglamentą
            
            
               ESMA nuomone, jeigu įmonė vienu metu teikia paraišką pagal ERIR ir (arba) VP įsigijimo finansavimo sandorių reglamentą ir Pakeitimo vertybiniais popieriais reglamentą, būtų nepagrįsta tokį patį registracijos mokestį imti už kiekvieną jos paraišką. Kitaip tariant, ESMA stengėsi užtikrinti, kad įmonei, vienu metu teikiančiai kelias paraiškas, nereikėtų mokėti daugiau negu tuo atveju, jei ji iš pradžių kreiptųsi dėl registracijos pagal ERIR ir (arba) VP įsigijimo finansavimo reglamentą, o vėliau – dėl registracijos išplėtimo pagal Pakeitimo vertybiniais popieriais reglamentą. 
            
            
               Kad būtų išvengta tokių nesklandumų, ESMA pasiūlė, kad tuo atveju, jeigu įmonė tuo pačiu metu kreipiasi dėl registracijos ir pagal ERIR arba VP įsigijimo finansavimo sandorių reglamentą, ir pagal Pakeitimo vertybiniais popieriais reglamentą, pareiškėja mokėtų i) visą mokestį pagal ERIR arba VP įsigijimo finansavimo sandorių reglamentą (priklausomai nuo to, kuris iš jų yra taikomas) ir ii) registracijos išplėtimo mokestį pagal Pakeitimo vertybiniais popieriais reglamentą vietoj naujos registracijos mokesčio pagal Pakeitimo vertybiniais popieriais reglamentą. Jeigu pareiškėja tuo pačiu metu registruojasi teikti ERIR bei VP įsigijimo finansavimo sandorių reglamente nustatytas paslaugas ir pakeitimo vertybiniais popieriais duomenų saugyklos paslaugas, ESMA siūlo nustatyti, kad pareiškėja mokėtų visą mokestį pagal ERIR, mokestį už registracijos išplėtimą pagal VP įsigijimo finansavimo sandorių reglamentą ir, trečia, mokestį už registracijos išplėtimą pagal Pakeitimo vertybiniais popieriais reglamentą, nes tokia tvarka yra pagrįsta, atsižvelgiant į pasiekiamą sąveiką. 
            
            
               Respondentų atsakymuose šis pasiūlymas įvertintas teigiamai, todėl ESMA galutinėje techninėje rekomendacijoje jis liko nepakeistas. 
            
            
               Metiniai priežiūros mokesčiai 
            
            
               Atsižvelgdama į ankstesnę techninę rekomendaciją, kuri buvo teikta dėl VP įsigijimo finansavimo sandorių reglamento, ESMA pasiūlė nustatyti, kad metiniai priežiūros mokesčiai būtų nustatomi pagal ESMA biudžeto sudarymo procedūrą – atsižvelgiant į visą priežiūros darbą, kurį reikėtų atlikti pagal Pakeitimo vertybiniais popieriais reglamentą. Taigi, laikantis tokios pozicijos reikėtų i) konkrečiai apibrėžti apyvartos dydį, ii) apibrėžti priežiūros mokesčių ribą ir iii) apibrėžti pirmųjų metų priežiūros mokesčius. 
            
            
               i) Pagrindu imamos apyvartos nustatymas 
            
            
               Atsižvelgdama į ankstesnes rekomendacijas, teiktas dėl VP įsigijimo finansavimo sandorių reglamento ir ERIR, ESMA nusprendė, kad įgyvendinant Pakeitimo vertybiniais popieriais reglamento 16 straipsnio 1 dalį „apyvartą“ reikėtų nustatyti pagal pajamų rodiklius. Atitinkamai ESMA pasiūlė, kad, apskaičiuojant metinę apyvartą, prie „pajamų“ būtų priskirtos pajamos iš pagrindinių pakeitimo vertybiniais popieriais duomenų saugyklos paslaugų pagal Pakeitimo vertybiniais popieriais reglamentą, ir pajamos iš papildomų pakeitimo vertybiniais popieriais duomenų saugyklos paslaugų. Kad pajamas (pagrindines ir papildomas) pagal Pakeitimo vertybiniais popieriais reglamentą būtų galima apibrėžti sklandžiai ir tiksliai, ESMA pasiūlė nustatyti, kad techninėje rekomendacijoje išvardytų kategorijų pajamų srautus pakeitimo vertybiniais popieriais duomenų saugyklos savo finansinėse ataskaitose nurodytų atskirai. 
            
            
               Viešose konsultacijose dalyvavę respondentai išreiškė įvairias nuomones dėl ESMA pasiūlymo. Kai kurie respondentai paprašė išsamiau paaiškinti sąvoką „papildomos paslaugos“ ir pageidavo, kad paslaugos, kurias gali teikti vien tik pakeitimo vertybiniais popieriais duomenų saugyklos, būtų atskirtos nuo paslaugų, kurias gali teikti kiti rinkos dalyviai. Respondentai išreiškė susirūpinimą dėl to, kad daug ir įvairios informacijos reikalaujama teikti nemokamai, taigi kiti rinkos dalyviai, pavyzdžiui, investuotojai ir galimi investuotojai, galėtų gauti duomenų, kurie suteiktų konkurencinio pranašumo pakeitimo vertybiniais popieriais duomenų saugyklų atžvilgiu. Kai kurių respondentų nuomone, ESMA vykdoma priežiūros veikla daugiausia susijusi su pagrindinių paslaugų priežiūra. 
            
            
               Atsakydama į šiuos susirūpinimą sukėlusius klausimus ESMA pabrėžė, kad į 17 straipsnio 1 dalyje pateiktą sąrašą kitos įregistruotos pakeitimo vertybiniais popieriais duomenų saugyklos nėra įtrauktos. Iš tiesų, nors profesionalieji investuotojai arba galimi investuotojai iš pakeitimo vertybiniais popieriais duomenų saugyklų gali gauti svarbios informacijos, kažin, ar šie subjektai pakeitimo vertybiniais popieriais rinkose galėtų tiesiogiai konkuruoti su specializuotomis ir patyrusiomis duomenų saugyklomis. ESMA taip pat nemano, kad pagal savo įgaliojimus gali apibrėžti pakeitimo vertybiniais popieriais duomenų saugyklų galimybes kontroliuoti arba apriboti tai, kokią informaciją joms teikia duomenis teikiantys subjektai arba kaip tą informaciją vėliau panaudoja duomenų naudotojai. ESMA taip pat priminė, kad į pagrindu imamą apyvartą papildomos paslaugos yra įtraukiamos tam, kad pasirinkta metodika būtų kuo proporcingesnė visoms įregistruotoms pakeitimo vertybiniais popieriais duomenų saugykloms. 
            
            
               Dėl išsamesnio papildomų paslaugų apibūdinimo ESMA pažymėjo, kad tokios su pakeitimu vertybiniais popieriais susijusios paslaugos būtų teikiamos, kai duomenų saugykla panaudotų duomenis teikiančio subjekto informaciją, pateiktą vykdant Pakeitimo vertybiniais popieriais reglamento 7 ir 17 straipsniuose nustatytus duomenų atskleidimo reikalavimus, ir susietų ją su papildomomis paslaugomis arba produktais, kurių nereglamentuoja Pakeitimo vertybiniais popieriais reglamento 17 straipsnio 1 dalies nuostatos dėl nemokamo informacijos teikimo.
            
            
               ii) Minimalūs priežiūros mokesčiai
            
            
               Kadangi tam, kad galėtų atlikti savo funkcijas, ESMA privalo sistemiškai vykdyti būtiniausią priežiūros veiklą (t. y. ESMA patiria fiksuotas išlaidas), ji mano, kad būtų tikslinga nustatyti minimalų metinį priežiūros mokestį. Todėl ESMA pasiūlė pakeitimo vertybiniais popieriais duomenų saugykloms nustatyti tokį patį minimalų metinį mokestį, koks nustatytas ERIR ir VP įsigijimo finansavimo sandorių reglamente, t. y. 30 000 EUR. ESMA taip pat pabrėžė, kad šiuo lygmeniu tokios sąveikos, kokia buvo paminėta aptariant registracijos mokesčius, greičiausiai nebus galima pasiekti. Todėl ji pasiūlė pagal Pakeitimo vertybiniais popieriais reglamentą nustatyti vienodą minimalų mokestį, nepriklausomai nuo to, ar įmonė įsiregistravo kaip nauja pakeitimo vertybiniais popieriais duomenų saugykla, ar išplėtė savo registraciją pagal ERIR, kad ji apimtų pagal Pakeitimo vertybiniais popieriais reglamentą vykdomą veiklą. Pagal tokią tvarką subjektas, turintis mokėti minimalius priežiūros mokesčius pagal ERIR, VP įsigijimo finansavimo sandorių reglamentą ir Pakeitimo vertybiniais popieriais reglamentą, turėtų sumokėti minimalius priežiūros mokesčius pagal kiekvieną reglamentą (pvz., 60 000 EUR, jeigu subjektas yra įregistruotas pagal ERIR ir (arba) VP įsigijimo finansavimo sandorių reglamentą ir Pakeitimo vertybiniais popieriais reglamentą, arba 90 000 EUR, jeigu subjektas yra įregistruotas pagal visus tris reglamentus).
            
            
               Respondentai vieningai sutiko su pasiūlymu, todėl ESMA šio savo techninės rekomendacijos aspekto nekeitė.
            
            
               iii) Pirmųjų metų priežiūros mokesčiai
            
         
         
            
               Remdamasi savo patirtimi, ESMA pažymi, kad pirmaisiais priežiūros metais vykdoma veikla nėra susijusi su prižiūrimos pakeitimo vertybiniais popieriais duomenų saugyklos faktine veiklos apimtimi ir yra gana panaši visų duomenų saugyklų atveju. Todėl ESMA pasiūlė, kad pakeitimo vertybiniais popieriais duomenų saugyklų, kurios buvo įregistruotos 2020 m. arba kurios vykdo veiklą (nepriklausomai nuo metų) pirmaisiais kalendoriniais registracijos metais, mokamas pirmųjų priežiūros metų mokestis būtų lygus pagal tam tikrą koeficientą perskaičiuotam registracijos mokesčiui. Koeficientas būtų nustatomas pagal tai, kiek darbo dienų liko iki metų pabaigos nuo tos dienos, kai buvo patvirtinta registracija. ESMA šiuo atveju neišskirtų subjektų, kurių registracija išplečiama, nes vėliau, vykdydama nuolatinę priežiūros veiklą, ji subjektų neskirsto pagal tai, ar registracija yra nauja, ar išplėsta. Tai taip pat atitinka ESMA techninę rekomendaciją dėl VP įsigijimo finansavimo sandorių reglamento.
            
            
               Atsižvelgdama į respondentų atsakymus, ESMA šio savo techninės rekomendacijos aspekto nekeitė. Dėl konkrečių skaičiavimo aspektų ESMA aiškiai nurodė, kad minimalaus mokesčio mokėjimo tvarka nebūtų taikoma (n) metais įregistruotų įmonių tų pačių (n) metų priežiūros mokesčiams. Tokiais atvejais registracijos mokestis būtų padaugintas iš santykio, gauto darbo dienų skaičių nuo įmonės įregistravimo dienos iki metų pabaigos padalijus iš 250 dienų.
            
            
               iv) Metiniai priežiūros mokesčiai pasibaigus pirmiesiems registracijos metams
            
            
               Atsižvelgdama į pirmiau išdėstytas aplinkybes, ESMA pasiūlė nustatyti, kad kiekvienos duomenų saugyklos mokėtinas metinis priežiūros mokestis būtų proporcingas pagrindu imamos apyvartos daliai, palyginti su bendra pakeitimo vertybiniais popieriais duomenų saugyklų apyvarta, apskaičiuota pagal pirmiau aptartą pagrindu imamos apyvartos skaičiavimo tvarką, o mažiausia mokesčio riba būtų 30 000 EUR. Tai reiškia, kad kiekvienai įmonei būtų priskirta tam tikra visų ESMA vykdomos priežiūros išlaidų dalis. 
            
            
               Dauguma į šį klausimą atsakiusių respondentų pritarė šiam pasiūlymui. Vis dėlto, keletas respondentų išreiškė susirūpinimą dėl to, kad neįmanoma prognozuoti, kokį poveikį metinės priežiūros išlaidos darys pakeitimo vertybiniais popieriais duomenų saugyklų verslo modelių gyvybingumui, nes būsimos ESMA vykdomos priežiūros išlaidos nėra žinomos, keletas respondentų taip pat paprašė nustatyti ESMA metinių priežiūros mokesčių viršutinę ribą, atitinkančią tam tikrą procentinę kiekvienos duomenų saugyklos metinės apyvartos dalį, ir nustatyti, kad tuo atveju, jeigu duomenų saugykla nebeatitiktų registracijos sąlygų, ESMA grąžintų visus sumokėtus mokesčius.
            
            
               Atsakydama ESMA priminė, kad pagal Pakeitimo vertybiniais popieriais reglamento 16 straipsnio 1 dalį ji turi teisę į tai, kad būtų padengtos visos jos patirtos įregistruotų pakeitimo vertybiniais popieriais duomenų saugyklos paslaugas teikiančių įmonių priežiūros išlaidos, ir kad 16 straipsnio 1 dalyje nėra numatyta jokia „viršutinė“ ar „slenkstinė“ riba, kurią viršijus ESMA vykdomos priežiūros išlaidos neturėtų būti atlyginamos. Dėl ESMA numatomų būsimų priežiūros išlaidų ESMA pabrėžė, kad daugėjant jos prižiūrimų subjektų skaičiui ir įvairovei galbūt būtų pasiekta papildoma sąveika ir dėl to kai kurias priežiūros išlaidas galbūt pavyktų sutaupyti. ESMA mokesčiai turi atspindėti jos vykdomos priežiūros išlaidas, todėl sutaupius šio pobūdžio išlaidų ilgainiui būtų mažinami ir prižiūrimų subjektų mokesčiai.
            
            
               ESMA taip pat padarė išvadą, kad tuo atveju, jeigu pakeitimo vertybiniais popieriais duomenų saugyklos registraciją ji nutrauktų, jai tektų atlikti papildomus tik tam atvejui būtinus priežiūros darbus ir kad šiuo etapu nuostatų dėl kokių nors tos duomenų saugyklos Europos vertybinių popierių ir rinkų institucijai sumokėtų priežiūros mokesčių grąžinimo nustatymas neatrodo pagrįstas.
            
            
               Dėl faktinių metinių priežiūros mokesčių ESMA pasiūlė nustatyti, kad jie būtų apskaičiuojami pagal tokį tvarkaraštį: a) n-1 metų IV ketv. pradžioje ESMA praneša pakeitimo vertybiniais popieriais duomenų saugykloms apie jų metinį mokestį, mokėtiną už ateinančius metus (t. y. n metus). Jis būtų nustatomas pagal n-2 metų audituotas finansines ataskaitas; b) mokestį už n metus kiekviena pakeitimo vertybiniais popieriais duomenų saugykla sumokėtų ne vėliau kaip iki tų metų, už kuriuos jis mokamas, kovo mėn. pabaigos.
            
            
               Tačiau ESMA pripažino, kad per pirmuosius dvejus metus nuo duomenų atskleidimo reikalavimų taikymo pradžios pagrindu imamos apyvartos rodiklių įregistruotų duomenų saugyklų metinėse finansinėse ataskaitose dar nebus, nes pagrindu imama apyvarta būtų apskaičiuojama remiantis paslaugomis, teikiamomis pagal Pakeitimo vertybiniais popieriais reglamentą. 
            
            
               Dėl to ESMA pasiūlė per pirmuosius visus dvejus metus po įmonės registracijos skaičiavimui naudoti prognozuojamus pagrindu imamos apyvartos rodiklius. Ši informacija būtų surenkama iš pakeitimo vertybiniais popieriais duomenų saugyklų verslo planų, kuriuos jos pateikia ESMA kartu su registracijos paraiškomis. Jeigu vėliau paaiškėtų, kad duomenų saugyklos prognozuoti rodikliai reikšmingai skiriasi nuo faktinių, skirtumas būtų kompensuotas vėlesniais metais, kai įmonės audituotose finansinėse ataskaitose bus pateikti faktiniai pagrindu imamos apyvartos rodikliai ir juos bus galima įtraukti į skaičiavimo formulę. 
            
            
               Šis pasiūlymas respondentų atsakymuose iš esmės įvertintas teigiamai, todėl ESMA galutinėje techninėje rekomendacijoje jis liko nepakeistas. 
            
            
               Mokesčių mokėjimo ir grąžinimo sąlygos 
            
            
               i) Naujos registracijos ir registracijos išplėtimo mokesčiai 
            
            
               Pakeitimo vertybiniais popieriais reglamento 16 straipsnio nuostatą, kad ESMA iš pakeitimo vertybiniais popieriais duomenų saugyklų renkamais mokesčiais turi būti „visiškai padengiamos būtinos EVPRI išlaidos, susijusios su pakeitimo vertybiniais popieriais duomenų saugyklų registracija ir priežiūra, taip pat su visų išlaidų, kurių kompetentingos institucijos patiria dėl užduočių pagal [Pakeitimo vertybiniais popieriais] reglamento 14 straipsnio 1 dalį delegavimo, atlyginimu“, galima aiškinti taip, kad atitinkamų mokesčių sumokėjimas yra esminė pakeitimo vertybiniais popieriais duomenų saugyklos įregistravimo arba jos registracijos išplėtimo pagal Pakeitimo vertybiniais popieriais reglamentą sąlyga.
            
            
               Todėl ESMA pasiūlė nustatyti, kad pakeitimo vertybiniais popieriais duomenų saugykla atitinkamus registracijos ir registracijos išplėtimo mokesčius sumokėtų tada, kai kreipiasi dėl registracijos. Šis pasiūlymas atitinka ERIR reikalavimus dėl ESMA mokesčių ir jam vieningai pritarė visi respondentai. 
            
            
               ii) Mokesčių grąžinimo sąlygos paraiškos atsiėmimo atveju 
            
            
               Dabartinėje pagal ERIR (Komisijos deleguotajame reglamente (ES) Nr. 1003/2013) išdėstytoje ESMA mokesčių doktrinoje nėra numatyta galimybė grąžinti mokesčius paraiškas pateikusioms sandorių duomenų saugykloms, jeigu jos paraišką atsiima iki sprendimo dėl registracijos priėmimo. Tačiau, atsižvelgdama į per tą laiką įgytą patirtį, ESMA pripažįsta, kad pagal tokią tvarką pareiškėjams galbūt nesuteikiama tinkamų paskatų, kai yra akivaizdu, jog registracijos paraiška nebus patenkinta, todėl ESMA išnaudoja pernelyg daug savo išteklių. Dėl to ESMA pasiūlė nustatyti tokias registracijos mokesčio grąžinimo sąlygas: a) jeigu paraiška atsiimama iki to laiko, kai ESMA nusprendžia, kad ji yra išsami (pagal Pakeitimo vertybiniais popieriais reglamento 10 straipsnio 6 dalį), grąžinama 50 proc.; b) jeigu paraiška atsiimama po to, kad ESMA nusprendžia, kad ji yra išsami (t. y. jeigu paraiška jau pradėta nagrinėti pagal Pakeitimo vertybiniais popieriais reglamento 12 straipsnį), grąžinama 0 proc.
            
            
               Apskritai respondentai pasiūlymą įvertino teigiamai, todėl ESMA galutinėje techninėje rekomendacijoje jis liko nepakeistas. 
            
            
               iii) Metinių priežiūros mokesčių mokėjimo tvarkaraštis
            
            
               Remiantis sandorių duomenų saugyklų mokesčių mokėjimo tvarka pagal VP įsigijimo finansavimo sandorių reglamentą, sandorių duomenų saugyklos metinius priežiūros mokesčius turėtų sumokėti dviem dalimis: pirmąją dalį sumokėti iki vasario 28 d., antrąją – iki spalio 31 d. Tačiau, atsižvelgdama į nuo to laiko tvarkant mokesčius įgytą patirtį ir paprastesnio mokesčių mokėjimo kalendoriaus naudą, ESMA pasiūlė nustatyti, kad pakeitimo vertybiniais popieriais duomenų saugyklos metinius priežiūros mokesčius mokėtų ne dalimis, bet kaip visą sumą. 
            
         
         
            
               Atsižvelgdama į teigiamą respondentų nuomonę, ESMA šio savo techninės rekomendacijos aspekto nekeitė. 
            
            
               iv) Kompetentingų institucijų išlaidų atlyginimas 
            
            
               Pakeitimo vertybiniais popieriais reglamento 16 straipsnio 1 dalyje nustatyta, kad visos išlaidos, kurias nacionalinės kompetentingos institucijos patirs vykdydamos ESMA joms deleguotas priežiūros užduotis, bus atlygintos iš ESMA vykdomos priežiūros mokesčių. Tai reiškia, kad kompetentinga institucija nebandys tų išlaidų susigrąžinti tiesiogiai iš atitinkamos pakeitimo vertybiniais popieriais duomenų saugyklos.
            
            
               Remdamasi minėtu straipsniu ir tvarka, galiojančia pagal VP įsigijimo finansavimo sandorių reglamentą ir ERIR, dėl nacionalinėms kompetentingoms institucijoms atlygintinų išlaidų ESMA pasiūlė nustatyti, kad: a) dėl jų ESMA ir kompetentinga institucija turi būti susitarusios iš anksto; b) jos turi būti apskaičiuojamos pagal tą patį metodą, pagal kurį nustatomos ESMA bendros administracinės išlaidos, susijusios su pakeitimo vertybiniais popieriais duomenų saugyklomis; c) jos turi būti proporcingos atitinkamų pakeitimo vertybiniais popieriais duomenų saugyklų pagrindu imamai apyvartai ir d) jos negali būti didesnės už bendrą atitinkamų pakeitimo vertybiniais popieriais duomenų saugyklų mokėtinų priežiūros mokesčių sumą.
            
            
               ESMA taip pat pažymėjo, kad sprendimai dėl ESMA užduočių delegavimo nacionalinėms kompetentingoms institucijoms bus priimami atskirai, juos bus galima bet kuriuo metu panaikinti ir jie nedarys poveikio konkrečiai pakeitimo vertybiniais popieriais duomenų saugyklai nustatomiems mokesčiams.
            
            
               Atsižvelgdama į respondentų atsakymus, ESMA šio savo techninės rekomendacijos aspekto nekeitė. 
            
            
               Šiame reglamente atsižvelgiama į priemones, kurias ESMA siūlė techninėje rekomendacijoje.
            
            
               4.DELEGUOTOJO AKTO TEISINIAI ASPEKTAI
            
            
               2010 m. lapkričio 24 d. Europos Parlamento ir Tarybos reglamento (ES) 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB, 62 straipsnyje nustatyta, kad ESMA pajamas sudaro Sąjungos teisės aktuose nurodytais atvejais ESMA renkami mokesčiai, nacionalinių valdžios institucijų, kompetentingų prižiūrėti finansų rinkos dalyvius, įnašai ir Sąjungos subsidija.
            
            
               Šiame deleguotajame akte apibrėžiamos pakeitimo vertybiniais popieriais duomenų saugyklų mokėtinų mokesčių rūšys. Jame nustatomas i) pareiškėjų mokėtinų registracijos ir registracijos išplėtimo mokesčių dydis, ii) pagrindu imama apyvarta, pagal kurią apskaičiuojami mokėtini metiniai priežiūros mokesčiai, ir iii) metinių priežiūros mokesčių dydis.
            
            
               Deleguotajame akte taip pat apibrėžiama mokėjimo tvarka ir numatomas nacionalinių kompetentingų institucijų patirtų išlaidų atlyginimas.
            
            
               KOMISIJOS DELEGUOTASIS REGLAMENTAS (ES) …/...
            
            
               2020 09 18
            
            
               kuriuo Europos Parlamento ir Tarybos reglamentas (ES) 2017/2402 papildomas nuostatomis dėl mokesčių, kuriuos Europos vertybinių popierių ir rinkų institucija taiko pakeitimo vertybiniais popieriais duomenų saugykloms
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2017 m. gruodžio 12 d. Europos Parlamento ir Tarybos reglamentą (ES) 2017/2402, kuriuo nustatoma bendroji pakeitimo vertybiniais popieriais sistema ir sukuriama specialioji paprasto, skaidraus ir standartizuoto pakeitimo vertybiniais popieriais sistema, ir iš dalies keičiamos direktyvos 2009/65/EB, 2009/138/EB ir 2011/61/ES bei reglamentai (EB) Nr. 1060/2009 ir (ES) Nr. 648/2012
                  6
               , ypač į jo 16 straipsnio 2 dalį,
            
            
               kadangi:
            
            
               (1)pagal Reglamento (ES) 2017/2402 16 straipsnį Europos vertybinių popierių ir rinkų institucija (toliau – ESMA) renka iš pakeitimo vertybiniais popieriais duomenų saugyklų mokesčius, iš kurių visiškai padengiamos ESMA patiriamos būtinos išlaidos, susijusios su tų duomenų saugyklų registracija ir priežiūra. Tvarkydama pakeitimo vertybiniais popieriais duomenų saugyklų, ketinančių teikti papildomas paslaugas, registracijos paraiškas ESMA patirs daugiau išlaidų. Tačiau tais atvejais, kai pakeitimo vertybiniais popieriais duomenų saugykla jau yra įregistruota kaip sandorių duomenų saugykla pagal Europos Parlamento ir Tarybos reglamentą (ES) Nr. 648/2012
                  7
                arba pagal Europos Parlamento ir Tarybos reglamentą (ES) 2015/2365
                  8
               , tos išlaidos bus mažesnės. Todėl, nustatant registracijos paraiškas teikiančių subjektų mokėtiną registracijos mokestį, reikėtų konkrečiai atsižvelgti į pakeitimo vertybiniais popieriais duomenų saugyklos ketinamų teikti paslaugų pobūdį ir tai, ar duomenų saugykla jau yra įregistruota kaip sandorių duomenų saugykla. Kadangi ESMA išlaidos, susijusios su registracijos paraiškos vertinimu, priklauso ne nuo pareiškėjo dydžio, o tik nuo to, kokio pobūdžio paslaugos bus teikiamos, tikslinga nustatyti fiksuotą registracijos mokestį;
            
         
         
            
               (2)jeigu subjektas, kuris dar nėra įregistruotas kaip sandorių duomenų saugykla, tuo pačiu metu pateikia sandorių duomenų saugyklos ir pakeitimo vertybiniais popieriais duomenų saugyklos registracijos paraiškas, nagrinėdama tas paraiškas vienu metu ESMA dėl sąveikos irgi patirs mažesnes išlaidas. Jeigu tokios paraiškos pateikiamos tuo pačiu metu, pakeitimo vertybiniais popieriais duomenų saugykla turėtų sumokėti visą mokestį pagal Reglamentą (ES) Nr. 648/2012 arba Reglamentą (ES) 2015/2365 (priklausomai nuo to, kuris yra taikytinas) už sandorių duomenų saugyklos registraciją, o už pakeitimo vertybiniais popieriais duomenų saugyklos registraciją turėtų būti mokamas mažesnis registracijos išplėtimo mokestis;
            
            
               (3)nustatant pakeitimo vertybiniais popieriais duomenų saugyklos, kuri po registracijos pradėjo teikti papildomas paslaugas, mokėtiną registracijos arba registracijos išplėtimo mokestį, reikėtų atsižvelgti į tas papildomas paslaugas. Tačiau jeigu pakeitimo vertybiniais popieriais duomenų saugykla, ją įregistravus, nustoja teikti papildomas paslaugas, registracijos arba registracijos išplėtimo mokestis jai neturėtų būti grąžinamas, nes ESMA su paraiškos vertinimu susijusias išlaidas jau patyrė;
            
            
               (4)tam, kad nebūtų teikiamos nerimtos paraiškos, tais atvejais, kai ESMA atsisako registruoti duomenų saugyklą, registracijos arba registracijos išplėtimo mokesčiai neturėtų būti grąžinami, o jeigu pareiškėja paraišką atsiima per registracijos procesą, grąžinama tik dalis sumokėto mokesčio;
            
            
               (5)siekiant užtikrinti sąžiningą priežiūros mokesčių paskirstymą ir tai, kad nustatyti mokesčiai atitiktų faktines ESMA patirtas išlaidas kiekvieno prižiūrimo subjekto atžvilgiu, metinis priežiūros mokestis turėtų būti apskaičiuojamas pagal kiekvienos pakeitimo vertybiniais popieriais duomenų saugyklos apyvartą. Jeigu registruotos pakeitimo vertybiniais popieriais duomenų saugyklos ankstesnių laikotarpių apyvartos duomenų neturima, metinis priežiūros mokestis turėtų būti nustatomas pagal numatomą pakeitimo vertybiniais popieriais duomenų saugyklos apyvartą;
            
            
               (6)kiekvienos pakeitimo vertybiniais popieriais duomenų saugyklos mokami metiniai priežiūros mokesčiai turėtų būti proporcingi tos duomenų saugyklos per atitinkamus finansinius metus gautos apyvartos daliai, palyginti su bendra visų įregistruotų ir prižiūrimų pakeitimo vertybiniais popieriais duomenų saugyklų per tuos pačius finansinius metus gauta apyvarta. Kiekvienai pakeitimo vertybiniais popieriais duomenų saugyklai turėtų būti nustatytas minimalus metinis priežiūros mokestis, nes tam tikros fiksuotos administracinės išlaidos patiriamos visų pakeitimo vertybiniais popieriais duomenų saugyklų priežiūros atvejais, nepriklausomai nuo gaunamos apyvartos;
            
            
               (7)kadangi finansiniais metais po registracijos turimi duomenys apie pakeitimo vertybiniais popieriais duomenų saugyklos veiklą bus riboti, metinis priežiūros mokestis už tuos metus turėtų būti skaičiuojamas pagal registracijos mokestį ir tai, kiek darbo, susijusio su tos pakeitimo vertybiniais popieriais duomenų saugyklos priežiūra, ESMA atliko per tuos metus. Priežiūros darbas pirmaisiais mėnesiais po registracijos yra panašus į darbą vertinant pareiškėjo registracijos paraišką. Todėl pirmaisiais pakeitimo vertybiniais popieriais duomenų saugyklos veiklos metais priežiūros mokestis turėtų būti nustatomas pagal pareiškėjo sumokėtą registracijos mokestį, šį mokestį perskaičiavus taikant tam tikrą koeficientą;
            
            
               (8)atsižvelgiant į ESMA metinę biudžeto sudarymo procedūrą ir į tai, kiek laiko reikia priežiūros išlaidoms apskaičiuoti, pakeitimo vertybiniais popieriais duomenų saugyklų, kurios įregistruojamos atitinkamų finansinių metų spalio 1 d. arba vėliau, nebus galima įtraukti apskaičiuojant bendras kitų metų metines priežiūros išlaidas. Todėl, jeigu pakeitimo vertybiniais popieriais duomenų saugykla buvo įregistruota praėjusių metų spalio 1 d. arba vėliau, jos metinis priežiūros mokestis turėtų būti lygus registracijos mokesčiui;
            
            
               (9)nacionalinės kompetentingos institucijos patiria išlaidų vykdydamos darbą pagal Reglamentą (ES) 2017/2402 ir ypač pagal to reglamento 14 straipsnio 1 dalį joms deleguotas užduotis. Tos išlaidos taip pat turėtų būtų dengiamos iš mokesčių, kuriuos ESMA surenka iš pakeitimo vertybiniais popieriais duomenų saugyklų. Siekiant užtikrinti, kad kompetentingos institucijos nepatirtų nuostolių dėl joms deleguotų užduočių vykdymo ar Europos vertybinių popierių ir rinkų institucijai suteiktos pagalbos ir negautų už tai pelno, ESMA turėtų atlyginti tik faktines nacionalinių kompetentingų institucijų patirtas išlaidas,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Visų priežiūros išlaidų kompensavimas 
            
            
               Iš pakeitimo vertybiniais popieriais duomenų saugyklų mokamų mokesčių dengiamos:
            
            
               (a)visos išlaidos, susijusios su ESMA pagal Reglamentą (ES) 2017/2402 vykdoma pakeitimo vertybiniais popieriais duomenų saugyklų registracija ir priežiūra, įskaitant išlaidas dėl sandorių duomenų saugyklų, kurios jau yra įregistruotos pagal Reglamento (ES) Nr. 648/2012 VI antraštinės dalies 1 skyrių arba Reglamento (ES) 2015/2365 III skyrių, registracijos išplėtimo;
            
            
               (b)visos atlygintinos išlaidos, kurias patyrė kompetentingos institucijos vykdydamos darbą pagal Reglamentą (ES) 2017/2402 ir visas pagal to reglamento 14 straipsnio 1 dalį deleguotas užduotis.
            
            
               2 straipsnis
            
            
               Pagrindu imama apyvarta
            
            
               1.Laikydamosi šio reglamento, pakeitimo vertybiniais popieriais duomenų saugyklos, įregistruotos tik pagal Reglamentą (ES) 2017/2402, saugo audituotas finansines ataskaitas, kuriose atskirai nurodomos pajamos, gautos už:
            
            
               (a)pagrindines pakeitimo vertybiniais popieriais paslaugas, apibrėžtas Komisijos deleguotojo reglamento (ES) 2020/1230
                  9
                1 straipsnio 3 punkte;
            
            
               (b)papildomas pakeitimo vertybiniais popieriais paslaugas, apibrėžtas Deleguotojo reglamento (ES) 2020/1230 1 straipsnio 4 punkte; 
            
            
               (c)visas kitas suteiktas paslaugas.
            
         
         
            
               2.Laikydamasi šio reglamento, pakeitimo vertybiniais popieriais duomenų saugykla, įregistruota pagal Reglamentą (ES) 2017/2402 ir taip pat įregistruota kaip sandorių duomenų saugykla pagal Reglamentą (ES) Nr. 648/2012 arba Reglamentą (ES) 2015/2365, saugo audituotas finansines ataskaitas, kuriose atskirai nurodomos pajamos, gautos už:
            
            
               (a)suteiktas pagrindines pakeitimo vertybiniais popieriais paslaugas;
            
            
               (b)suteiktas papildomas pakeitimo vertybiniais popieriais paslaugas;
            
            
               (c)pagrindines funkcijas, kurias vykdant centralizuotai renkami ir saugomi duomenys apie išvestines finansines priemones pagal Reglamentą (ES) Nr. 648/2012;
            
            
               (d)suteiktas papildomas paslaugas, kurios yra tiesiogiai susijusios su centralizuotu duomenų apie išvestines finansines priemones rinkimu ir saugojimu pagal Reglamentą (ES) Nr. 648/2012;
            
            
               (e)pagrindines funkcijas, kurias vykdant centralizuotai renkami ir saugomi duomenys apie vertybinių popierių įsigijimo finansavimo sandorius pagal Reglamentą (ES) 2015/2365;
            
            
               (f)suteiktas papildomas paslaugas, kurios yra tiesiogiai susijusios su centralizuotu duomenų apie vertybinių popierių įsigijimo finansavimo sandorius rinkimu ir saugojimu pagal Reglamentą (ES) 2015/2365;
            
            
               (g)suteiktas bendras papildomas paslaugas, tiesiogiai susijusias su:
            
            
               i)
                     a ir c punktuose nurodyta veikla;
            
            
               ii)
                     a ir e punktuose nurodyta veikla;
            
            
               iii)
                     c ir e punktuose nurodyta veikla;
            
            
               (h)visas kitas suteiktas paslaugas.
            
            
               3.Pakeitimo vertybiniais popieriais duomenų saugyklos pagrindu imama apyvarta konkrečiais metais n yra toliau išvardytų elementų suma: 
            
            
               (a)duomenų saugyklos pajamų arba numatomų pajamų, jeigu taikoma 5 dalis, iš 2 dalies a punkte nurodytos veiklos, kaip nurodyta n-2 metų audituotose finansinėse ataskaitose;
            
            
               (b)duomenų saugyklos pajamų iš 2 dalies b punkte nurodytos veiklos ir atitinkamos dalies pajamų iš 2 dalies g punkto i ir ii papunkčiuose nurodytos veiklos, kaip nurodyta n-2 metų audituotose finansinėse ataskaitose.
            
            
               4.Naudotina 3 dalies b punkte nurodyta pajamų dalis yra lygi pajamoms, gautoms iš 2 dalies a punkte nurodytos veiklos, padalytoms iš sumos pajamų, gautų iš veiklos, nurodytos:
            
            
               (a)2 dalies a punkte;
            
            
               (b)2 dalies c punkte; 
            
            
               (c)2 dalies e punkte.
            
            
               5.Jeigu n-2 metų audituotų finansinių ataskaitų nėra, ESMA remiasi n metų numatomomis pajamomis, nurodytomis pagal Deleguotojo reglamento (ES) 2020/1230 13 straipsnio 3 dalį Europos vertybinių popierių ir rinkų institucijai pateiktuose verslo planuose. Numatomos pajamos išskaidomos į šiuos elementus:
            
         
         
            
               (a)pajamas, kurias numatoma gauti iš 2 dalies a punkte nurodytos veiklos;
            
            
               (b)pajamas, kurias numatoma gauti iš 2 dalies b punkte nurodytos veiklos;
            
            
               (c)pajamas, kurias numatoma gauti iš 2 dalies g punkto i ir ii papunkčiuose nurodytos veiklos.
            
            
               Pakeitimo vertybiniais popieriais duomenų saugykla, kuri nusprendžia pateikti ESMA atnaujintus duomenis apie n metų numatomas pajamas, tai padaro iki n-1 metų rugsėjo 30 d.
            
            
               3 straipsnis
            
            
               Registracijos mokestis ir registracijos išplėtimo mokestis
            
            
               1.Jeigu pareiškėja nėra įregistruota kaip sandorių duomenų saugykla nei pagal Reglamento (ES) Nr. 648/2012 VI antraštinės dalies 1 skyrių, nei pagal Reglamento (ES) 2015/2365 III skyrių, registracijos mokestis yra:
            
            
               (a)100 000 EUR, jeigu duomenų saugykla ketina teikti 2 straipsnio 2 dalies b punkte ir g punkto i arba ii papunktyje nurodytas papildomas paslaugas;
            
            
               (b)65 000 EUR, jeigu a punktas netaikomas.
            
            
               2.Jeigu pareiškėja yra įregistruota kaip sandorių duomenų saugykla pagal Reglamento (ES) Nr. 648/2012 VI antraštinės dalies 1 skyrių arba pagal Reglamento (ES) 2015/2365 III skyrių, registracijos išplėtimo mokestis yra:
            
            
               (a)50 000 EUR, jeigu duomenų saugykla ketina teikti 2 straipsnio 2 dalies b punkte ir g punkto i arba ii papunktyje nurodytas papildomas paslaugas;
            
            
               (b)32 500 EUR jeigu a punktas netaikomas.
            
            
               3.Jeigu pareiškėja nėra įregistruota kaip sandorių duomenų saugykla nei pagal Reglamentą (ES) Nr. 648/2012, nei pagal Reglamentą (ES) 2015/2365 ir tuo pačiu metu pateikia registracijos paraiškas ir pagal Reglamentą (ES) 2017/2402, ir pagal Reglamentą (ES) Nr. 648/2012 arba Reglamentą (ES) 2015/2365, pareiškėja moka visą registracijos mokestį, mokėtiną pagal Komisijos deleguotojo reglamento (ES) Nr. 1003/2013
                  10
                6 straipsnį arba pagal Komisijos deleguotojo reglamento (ES) 2019/360
                  11
                5 straipsnio 1 dalį, priklausomai nuo to, kuris yra taikytinas, ir pagal 3 dalį mokėtiną registracijos išplėtimo mokestį.
            
            
               4.Jeigu pareiškėja nėra įregistruota kaip sandorių duomenų saugykla nei pagal Reglamentą (ES) Nr. 648/2012, nei pagal Reglamentą (ES) 2015/2365 ir tuo pačiu metu pateikia registracijos paraiškas ir pagal Reglamentą (ES) Nr. 648/2012, ir pagal Reglamentą (ES) 2015/2365, ir pagal Reglamentą (ES) 2017/2402, pareiškėja moka visą registracijos mokestį, mokėtiną pagal Deleguotojo reglamento (ES) Nr. 1003/2013 6 straipsnį, registracijos išplėtimo mokestį, mokėtiną pagal Deleguotojo reglamento (ES) 2019/360 5 straipsnio 5 dalį, ir registracijos išplėtimo mokestį, mokėtiną pagal 3 dalį.
            
            
               5.Pakeitimo vertybiniais popieriais duomenų saugykla, kuri po registracijos pradeda teikti papildomas paslaugas ir dėl to jai atsiranda pareiga mokėti didesnį registracijos mokestį arba didesnį registracijos išplėtimo mokestį, negu mokėjo iš pradžių, sumoka skirtumą tarp iš pradžių mokėto registracijos mokesčio arba registracijos išplėtimo mokesčio ir taikytino didesnio registracijos mokesčio arba registracijos išplėtimo mokesčio.
            
            
               4 straipsnis
            
            
               Įregistruotų pakeitimo vertybiniais popieriais duomenų saugyklų ir registraciją išplėtusių sandorių duomenų saugyklų metiniai priežiūros mokesčiai
            
            
               1.Visų įregistruotų pakeitimo vertybiniais popieriais duomenų saugyklų bendras n metų metinis priežiūros mokestis yra lygus tų metų ESMA biudžete numatytoms pakeitimo vertybiniais popieriais duomenų saugyklų veiklos priežiūros išlaidoms.
            
            
               2.Metinis priežiūros mokestis, kurį pakeitimo vertybiniais popieriais duomenų saugykla turi mokėti už metus, kuriais buvo įregistruota, yra lygus pagal 5 straipsnį mokėtinam registracijos mokesčiui, padaugintam iš darbo dienų skaičiaus nuo pakeitimo vertybiniais popieriais duomenų saugyklos registracijos datos iki tų metų pabaigos ir padalytam iš 250.
            
            
               3.Jeigu pakeitimo vertybiniais popieriais duomenų saugykla buvo įregistruota praėjusių metų spalio 1 d. arba vėliau, už n metus mokėtinas metinis priežiūros mokestis yra lygus pagal 5 straipsnį mokėtinam registracijos mokesčiui.
            
         
         
            
               4.Jeigu pakeitimo vertybiniais popieriais duomenų saugykla buvo įregistruota iki praėjusių metų spalio 1 d., už n metus mokėtinas metinis priežiūros mokestis yra lygus 1 dalyje nurodytam metiniam priežiūros mokesčiui, padalytam visoms pakeitimo vertybiniais popieriais duomenų saugykloms, įregistruotoms iki praėjusių metų spalio 1 d., proporcingai kiekvienos pakeitimo vertybiniais popieriais duomenų saugyklos pagal 2 straipsnio 3 dalį apskaičiuotai pagrindu imamai apyvartai.
            
            
               5.Išskyrus metinį priežiūros mokestį, mokėtiną pagal 2 dalį, metinis priežiūros mokestis jokiais atvejais negali būti mažesnis negu 30 000 EUR.
            
            
               5 straipsnis
            
            
               Bendra mokėjimo tvarka
            
            
               1.Visi mokesčiai mokami eurais. Mokesčiai mokami taip, kaip nustatyta 6, 7 ir 8 straipsniuose. 
            
            
               2.Už vėluojančius mokėjimus mokami delspinigiai, kuriuos sudaro 0,1 proc. mokėtinos sumos už kiekvieną dieną.
            
            
               6 straipsnis
            
            
               Registracijos mokesčių mokėjimas ir grąžinimas
            
            
               1.3 straipsnyje nurodytas registracijos mokestis ir registracijos išplėtimo mokestis sumokamas visas, pakeitimo vertybiniais popieriais duomenų saugyklai teikiant registracijos paraišką arba paraišką dėl registracijos išplėtimo.
            
            
               2.Jeigu pakeitimo vertybiniais popieriais duomenų saugykla atsiima savo registracijos paraišką arba paraišką dėl registracijos išplėtimo, kol ESMA dar neinformavo pakeitimo vertybiniais popieriais duomenų saugyklos, kad jos paraiška yra išsami, kaip nurodyta Reglamento (ES) 2017/2402 10 straipsnio 6 dalyje, pakeitimo vertybiniais popieriais duomenų saugyklai grąžinama pusė sumokėto registracijos arba registracijos išplėtimo mokesčio.
            
            
               3.Po to, kai ESMA informuoja pakeitimo vertybiniais popieriais duomenų saugyklą, kad jos paraiška yra išsami, kaip nurodyta Reglamento (ES) 2017/2402 10 straipsnio 6 dalyje, nei registracijos mokestis, nei registracijos išplėtimo mokestis negrąžinamas. 
            
            
               7 straipsnis
            
            
               Metinių priežiūros mokesčių mokėjimas
            
            
               4 straipsnyje nurodytas metinis priežiūros mokestis sumokamas visas ir ne vėliau kaip iki metų, už kuriuos mokamas, kovo mėn. pabaigos, išskyrus to straipsnio 2 ir 3 dalyse nurodytus metinius priežiūros mokesčius. 
            
            
               Debetinius dokumentus su nurodyta metinio mokesčio suma ESMA išsiunčia visoms įregistruotoms pakeitimo vertybiniais popieriais duomenų saugykloms ne vėliau kaip prieš 30 kalendorinių dienų iki metinių mokesčių mokėjimo dienos.
            
            
               8 straipsnis
            
            
               Kompetentingų institucijų išlaidų atlyginimas
            
            
               1.Registracijos mokestį, registracijos išplėtimo mokestį ir metinį priežiūros mokestį renka tik ESMA. 
            
            
               2.ESMA atlygina kompetentingos institucijos faktines išlaidas, patirtas vykdant užduotis pagal Reglamentą (ES) 2017/2402 arba bet kurias kitas užduotis, deleguotas pagal Reglamento (ES) Nr. 648/2012 74 straipsnį, kaip nurodyta Reglamento (ES) 2015/2365 9 straipsnio 1 dalyje ir Reglamento (ES) 2017/2402 14 straipsnio 1 dalyje.
            
            
               9 straipsnis
            
         
         
            
               Įsigaliojimas
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2020 09 18
            
            
               
                     Komisijos vardu
               
               
                     Pirmininkė
                     Ursula VON DER LEYEN
               
            
         
         
            
                  
                     (1)
                  
                        Europos Parlamento ir Tarybos reglamentas (ES) 2017/2402, kuriuo nustatoma bendroji pakeitimo vertybiniais popieriais sistema ir sukuriama specialioji paprasto, skaidraus ir standartizuoto pakeitimo vertybiniais popieriais sistema, ir iš dalies keičiamos direktyvos 2009/65/EB, 2009/138/EB ir 2011/61/ES bei reglamentai (EB) Nr. 1060/2009 ir (ES) Nr. 648/2012.
               
               
                  
                     (2)
                  
                        Europos rinkos infrastruktūros reglamentas (2012 m. liepos 4 d. Europos Parlamento ir Tarybos reglamentas (ES) Nr. 648/2012 dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų).
               
               
                  
                     (3)
                  
                        Vertybinių popierių įsigijimo finansavimo sandorių reglamentas (2015 m. lapkričio 25 d. Europos Parlamento ir Tarybos reglamentas (ES) 2015/2365 dėl vertybinių popierių įsigijimo finansavimo sandorių ir pakartotinio naudojimo skaidrumo ir kuriuo iš dalies keičiamas Reglamentas (ES) Nr. 648/2012).
               
               
                  
                     (4)
                  
                        2013 m. liepos 12 d. Komisijos deleguotasis reglamentas (ES) Nr. 1003/2013, kuriuo Europos Parlamento ir Tarybos reglamentas (ES) Nr. 648/2012 papildomas nuostatomis dėl mokesčių, kuriuos Europos vertybinių popierių ir rinkų institucija taiko sandorių duomenų saugykloms.
               
               
                  
                     (5)
                  
                        2018 m. gruodžio 13 d. Komisijos deleguotasis reglamentas (ES) 2019/360, kuriuo Europos Parlamento ir Tarybos reglamentas (ES) 2015/2365 papildomas nuostatomis dėl mokesčių, kuriuos Europos vertybinių popierių ir rinkų institucija taiko sandorių duomenų saugykloms.
               
               
                  
                     (6)
                  
                        OL L 347, 2017 12 28, p. 35. 
               
               
                  
                     (7)
                  
                        2012 m. liepos 4 d. Europos Parlamento ir Tarybos reglamentas (ES) Nr. 648/2012 dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų (OL L 201, 2012 7 27, p. 1).
               
               
                  
                     (8)
                  
                        2015 m. lapkričio 25 d. Europos Parlamento ir Tarybos reglamentas (ES) 2015/2365 dėl vertybinių popierių įsigijimo finansavimo sandorių ir pakartotinio naudojimo skaidrumo ir kuriuo iš dalies keičiamas Reglamentas (ES) Nr. 648/2012 (OL L 337, 2015 12 23, p. 1).
               
               
                  
                     (9)
                  
                        2019 m. lapkričio 29 d. Komisijos deleguotasis reglamentas (ES) 2020/1230, kuriuo Europos Parlamento ir Tarybos reglamentas (ES) 2017/2402 papildomas techniniais reguliavimo standartais, kuriais patikslinami pakeitimo vertybiniais popieriais duomenų saugyklos registracijos paraiškoje pateiktini duomenys ir supaprastintoje paraiškoje dėl sandorių duomenų saugyklos registracijos išplėtimo pateiktini duomenys (OL L 289, 2020 9 3, p. 345–363).
               
               
                  
                     (10)
                  
                        2013 m. liepos 12 d. Komisijos deleguotasis reglamentas (ES) Nr. 1003/2013, kuriuo Europos Parlamento ir Tarybos reglamentas (ES) Nr. 648/2012 papildomas nuostatomis dėl mokesčių, kuriuos Europos vertybinių popierių ir rinkų institucija taiko sandorių duomenų saugykloms (OL L 279, 2013 10 19, p. 4).
               
               
                  
                     (11)
                  
                        2018 m. gruodžio 13 d. Komisijos deleguotasis reglamentas (ES) 2019/360, kuriuo Europos Parlamento ir Tarybos reglamentas (ES) 2015/2365 papildomas nuostatomis dėl mokesčių, kuriuos Europos vertybinių popierių ir rinkų institucija taiko sandorių duomenų saugykloms (OL L 81, 2019 3 22, p. 58).